P6_TA(2006)0098

Προετοιμασία της συνεδρίασης COP-MOP σχετικά με τη βιοποικιλότητα και τη βιοασφάλεια (Curitiba, Βραζιλία)

Ψήφισμα του Ευρωπαϊκού Κοινοβουλίου σχετικά με τις προετοιμασίες για τις συναντήσεις των συμβαλλομένων μερών όσον αφορά τη βιολογική ποικιλότητα και τη βιοασφάλεια στην Curitiba (Βραζιλία)

Το Ευρωπαϊκό Κοινοβούλιο,

- έχοντας υπόψη την 8η Συνδιάσκεψη των συμβαλλομένων μερών (COP8) της Σύμβασης του ΟΗΕ για τη Βιολογική Ποικιλότητα (CBD), η οποία πρόκειται να πραγματοποιηθεί από τις 20 έως τις 31 Μαρτίου 2006 στην Κουριτίμπα (Βραζιλία),

- έχοντας υπόψη την 3η Συνάντηση των συμβαλλομένων μερών (MOP3) του Πρωτοκόλλου της Cartagena για τη Βιοασφάλεια (BSP), η οποία πραγματοποιείται από τις 13 έως τις 17 Μαρτίου 2006 στην Κουριτίμπα (Βραζιλία),

- έχοντας υπόψη τα συμπεράσματα του Ευρωπαϊκού Συμβουλίου του Γκέτεμποργκ στις 15 και 16 Ιουνίου 2001,

- έχοντας υπόψη το άρθρο 103, παράγραφος 2, του Κανονισμού του,

Α. λαμβάνοντας υπόψη ότι η CBD είναι η μεγαλύτερη παγκόσμια συμφωνία για την προστασία της βιοποικιλότητας, η οποία αντιμετωπίζει το θέμα της προστασίας και της αειφόρου χρήσης της βιοποικιλότητας και της δίκαιης κατανομής των ωφελημάτων από την χρήση των γενετικών πόρων, και ότι έχει ήδη υπογραφεί από 188 συμβαλλόμενα μέρη, στα οποία συμπεριλαμβάνονται τα 25 κράτη μέλη της ΕΕ και η Ευρωπαϊκή Κοινότητα,

Β. λαμβάνοντας υπόψη ότι το Πρωτόκολλο της Cartagena για τη Βιοασφάλεια ορίζει ελάχιστα κοινά πρότυπα για τις διασυνοριακές μετακινήσεις ζώντων τροποποιημένων οργανισμών (ΖΤΟ) και ότι έχει κυρωθεί από 131 χώρες του κόσμου,

Γ. λαμβάνοντας υπόψη ότι η βιολογική ποικιλότητα, συμπεριλαμβανομένης της γενετικής ποικιλότητας, της ποικιλότητας των ειδών και των οικοσυστημάτων, συνιστά τον ιστό της ζωής και αποτελεί το ίδιο το θεμέλιο της ανθρώπινης υγείας, ποιότητας ζωής και ευημερίας και έχει εγγενή αξία,

Δ. λαμβάνοντας υπόψη ότι υπάρχει άμεση σχέση μεταξύ της προστασίας της βιολογικής ποικιλότητας και της παροχής υπηρεσιών οικοσυστημάτων, όπως η προστασία της τροφής, ο καθαρισμός των υδάτων, η κυκλοφορία των θρεπτικών παραγόντων, και η ρύθμιση του κλίματος· λαμβάνοντας υπόψη ότι η κατανάλωση φυσικών πόρων από τον άνθρωπο, η καταστροφή οικοτόπων, η αλλαγή του κλίματος, η υπερεκμετάλλευση των άγριων ειδών και το μη αειφόρο και παράνομο εμπόριο άγριας πανίδας και χλωρίδας αυξάνονται σε ένταση και ήδη δημιουργούν σοβαρές πιέσεις για τις υπηρεσίες οικοσυστημάτων,

Ε. λαμβάνοντας υπόψη ότι συμβαλλόμενα μέρη της CBD, με ην απόφαση CBD VI/26, και, ανεξαρτήτως, συμβαλλόμενα μέρη της Παγκόσμιας Συνόδου Κορυφής του Γιοχάνεσμπουργκ για την Αειφόρο Ανάπτυξη (WSSD) συμφώνησαν το 2002 να μειώσουν σημαντικά τον ρυθμό απώλειας βιοποικιλότητας έως το 2010,

ΣΤ. λαμβάνοντας υπόψη ότι η Ευρωπαϊκή Κοινότητα έχει αναλάβει τη δέσμευση να σταματήσει την απώλεια βιοποικιλότητας έως το 2010,

Ζ. λαμβάνοντας υπόψη ότι το ψήφισμα Α/RΕS/59/25 της Γενικής Συνέλευσης του ΟΗΕ, της 17ης Νοεμβρίου 2004 ζητεί επείγουσα δράση ώστε να εξεταστεί κατά περίπτωση και σε επιστημονική βάση, συμπεριλαμβανομένης της εφαρμογής της αρχής της προφύλαξης, η προσωρινή απαγόρευση καταστρεπτικών αλιευτικών μεθόδων, συμπεριλαμβανομένης της αλιείας με συρόμενα δίχτυα βυθού, η οποία έχει δυσμενή αντίκτυπο σε ευαίσθητα θαλάσσια οικοσυστήματα, μεταξύ των οποίων σε υποθαλάσσια όρη, υδροθερμικές σχισμές και κοράλλια ψυχρών υδάτων που βρίσκονται έξω από την εθνική δικαιοδοσία, έως ότου εγκριθούν σύμφωνα με το διεθνές δίκαιο κατάλληλα μέτρα προστασίας και διαχείρισης,

Η. λαμβάνοντας υπόψη ότι η πρόσφατη αξιολόγηση δασικών πόρων (FRA 2005) του Οργανισμού Τροφίμων και Γεωργίας (FAO) του ΟΗΕ υπογραμμίζει τη δραματική απώλεια των τελευταίων πανάρχαιων δασών του κόσμου, εκτιμώντας ότι η απώλεια δασών σε παγκόσμιο επίπεδο υπερβαίνει τα 13 εκατομμύρια εκτάρια ετησίως,

Θ. λαμβάνοντας υπόψη ότι στην COP8, τα συμβαλλόμενα μέρη αναμένεται να κάνουν απολογισμό των δεσμεύσεων που έχουν αναληφθεί στο πρόγραμμα εργασίας για τη βιοποικιλότητα των δασών, τις αποφάσεις VI/22 και VII/28 της CBD σχετικά με την αειφόρο χρήση, κατανάλωση και εμπορία βιολογικών πόρων, καθώς και σχετικά με την επιβολή και τη διαχείριση της νομοθεσίας για τα δάση και τις ενέργειες εναντίον της παράνομης υλοτόμησης,

Ι. λαμβάνοντας υπόψη ότι η απόφαση V/5, τμήμα III της CBD που ελήφθη από την COP5 το 2000 κηρύσσει εκεχειρία στην επιτόπια δοκιμή και εμπορία της τεχνολογίας V-GURT (Τεχνολογίες Περιορισμού της Γενετικής Χρήσης των Ποικιλιών), η οποία αποβλέπει στο να εμποδίσει τους σπόρους που έχουν αποθηκευτεί στο αγρόκτημα να βλαστήσουν, χρησιμοποιώντας γονιδιακές δομές που προκαλούν στειρότητα,

ΙΑ. λαμβάνοντας υπόψη ότι η χρήση της γενετικής μηχανικής για την παραγωγή στείρων σπόρων πρόκειται να εξαναγκάζει τους αγρότες να αγοράζουν νέους σπόρους κάθε καλλιεργητική περίοδο και κατά συνέπεια θα μπορούσε να απειλήσει την επισιτιστική ασφάλεια, ιδίως στις αναπτυσσόμενες χώρες· ότι τέτοια γονίδια θα μπορούσαν να μολύνουν μη γενετικά τροποποιημένες καλλιέργειες λόγω διασταυρούμενης γονιμοποίησης και τυχαίας ανάμιξης,

1. εκφράζει τη βαθιά ανησυχία του για τη συνεχιζόμενη απώλεια βιοποικιλότητας και για το ολοένα αυξανόμενο οικολογικό αποτύπωμα της Ευρωπαϊκής Ένωσης, το οποίο επεκτείνει τον αντίκτυπο στην βιοποικιλότητα πολύ πέρα από τα σύνορα της Ευρωπαϊκής Ένωσης·

2. καλεί την Ευρωπαϊκή Επιτροπή και τα κράτη μέλη να επιδείξουν ηγετικό πνεύμα και πεποίθηση, συμφωνώντας σε και διευκολύνοντας απτά μέτρα για την προστασία της βιοποικιλότητας, τόσο σε εθνικό επίπεδο όσο και διεθνώς·

3. θεωρεί ότι δεν πληρούνται ακόμη οι απαιτήσεις της παγκόσμιας εκεχειρίας για την επιτόπια δοκιμή και εμπορία της τεχνολογίας V-GURT, όσον αφορά μεταξύ άλλων τον οικολογικό και κοινωνικό-οικονομικό αντίκτυπο και οποιεσδήποτε δυσμενείς επιπτώσεις για τη βιολογική ποικιλότητα, την ασφάλεια των τροφίμων και την ανθρώπινη ασφάλεια·

4. ζητεί επιμόνως από την Ευρωπαϊκή Επιτροπή και τα κράτη μέλη:

- να θέσουν συγκεκριμένους, μετρήσιμους, επιτεύξιμους, ρεαλιστικούς και χρονικά οριοθετημένους συνολικούς στόχους για την αναθεώρηση του στόχου βιοποικιλότητας του 2010·

- να αξιοποιήσουν την πείρα και να επιταχύνουν την υλοποίηση των πρόσφατων αποφάσεων της CBD για τη βιολογική ποικιλότητα και τις προστατευμένες περιοχές στα δάση·

- να διαθέσουν επιπλέον πόρους και να αναπτύξουν νέους διεθνείς χρηματοδοτικούς μηχανισμούς για τη δημιουργία ενός παγκόσμιου δικτύου προστατευόμενων περιοχών έως το 2010 στην ξηρά και έως το 2012 στη θάλασσα, με ειδική έμφαση στα μεγάλα άθικτα οικοσυστήματα, τα οποία έχουν ζωτική σημασία για την προστασία της βιοποικιλότητας του κόσμου·

- να επεξεργασθούν δραστικά μέτρα για την εξασφάλιση της αειφόρου χρήσης, κατανάλωσης και εμπορίας των πόρων βιοποικιλότητας, τη βελτίωση της νομοθεσίας για τα δάση, καθώς και της επιβολής της και της διαχείρισής της, και την καταπολέμηση της παράνομης υλοτόμησης και του συναφούς εμπορίου, λαμβάνοντας υπόψη τις συστάσεις που περιέχονται στο ψήφισμα του Κοινοβουλίου, της 7ης Ιουλίου 2005, σχετικά με την επίσπευση της εφαρμογής του προγράμματος δράσης της ΕΕ σχετικά με την επιβολή της δασικής νομοθεσίας, τη διακυβέρνηση και το εμπόριο (FLEGT) [1]·

- να αξιοποιήσουν την πρωτοβουλία FLEGT και άλλες παρόμοιες περιφερειακές διαδικασίες έτσι ώστε να ενισχυθεί η υλοποίηση των στόχων CBD και να υπάρξει συνεισφορά στους Αναπτυξιακούς Στόχους της Χιλιετηρίδας του ΟΗΕ·

- να προστατεύσουν την θαλάσσια βιοποικιλότητα από καταστροφικές πρακτικές, που επηρεάζουν τα ευπαθή θαλάσσια οικοσυστήματα, να επιμείνουν στην εξέταση σε επιστημονική βάση, συμπεριλαμβανομένης της εφαρμογής της αρχής της προφύλαξης, της προσωρινής απαγόρευσης καταστρεπτικών αλιευτικών πρακτικών, μεταξύ των οποίων η αλιεία με συρόμενα δίχτυα βυθού, οι οποίες έχουν δυσμενείς επιπτώσεις στα ευπαθή θαλάσσια οικοσυστήματα, έως ότου εγκριθούν κατάλληλα μέτρα προστασίας και διαχείρισης, σύμφωνα με το διεθνές δίκαιο· τονίζει την ανάγκη να ενισχυθούν, κατά περίπτωση, οι αρμοδιότητες προστασίας των υφισταμένων Περιφερειακών Οργανισμών Αλιευτικής Διαχείρισης και να ιδρυθούν νέοι Οργανισμοί όπου χρειάζονται·

- να επεξεργαστούν μηχανισμό νομικά δεσμευτικό προκειμένου να εξασφαλιστεί η δίκαιη και ισότιμη πρόσβαση και ο μερισμός των ωφελημάτων από τους γενετικούς πόρους, εντός συμφωνημένου χρονοδιαγράμματος·

- να εξασφαλίσουν την πλήρη και αποτελεσματική συμμετοχή των τοπικών κοινοτήτων και των αυτοχθόνων λαών κατά την υλοποίηση του προγράμματος εργασίας CBD·

- να απορρίψουν οποιεσδήποτε προτάσεις για υπονόμευση του δικαιοστασίου στις επιτόπιες δοκιμές και την εμπορία των λεγόμενων τεχνολογιών τερματισμού, η οποία κηρύχθηκε με την απόφαση V/5 της CBD, μέσω της "κατά περίπτωση" αξιολόγησης ή έγκρισης των Τεχνολογιών Περιορισμού της Γενετικής Χρήσης·

- να υπερασπιστούν ένθερμα την ανάπτυξη πολιτικής της ΕΕ η οποία θα απαγορεύει την καλλιέργεια στο ύπαιθρο σπόρων που περιλαμβάνουν Τεχνολογίες Περιορισμού της Γενετικής Χρήσης, έως ότου διεξαχθούν με διαφάνεια διεξοδικές έρευνες σχετικά με τον οικολογικό και κοινωνικο-οικονομικό αντίκτυπό τους και τις οποιεσδήποτε δυσμενείς επιπτώσεις τους στη βιοποικιλότητα, στην ασφάλεια των τροφίμων και στην ανθρώπινη υγεία·

- να εξασφαλίσουν την κατάρτιση δεικτών βιοποικιλότητας, δεδομένου ότι η αποτελεσματική εφαρμογή παρεμποδίζεται από την έλλειψη συνεκτικών πληροφοριών για την αποτελεσματικότητα των μέτρων που έχουν ήδη ληφθεί και από τη δυσκολία παρουσίασης πληροφοριών σχετικά με την κατάσταση της βιοποικιλότητας· και

- να επιμείνουν ώστε να συμφωνηθεί ισχυρό καθεστώς σχετικά με τις απαιτήσεις για την τεκμηρίωση που συνοδεύει τις αποστολές ζώντων τροποποιημένων οργανισμών, προκειμένου να μπορεί να καθοριστεί η νομιμότητα των εισαγομένων ΖΤΟ στη χώρα προορισμού και να δίνεται να δυνατότητα στο μέρος που εισάγει να καθορίζει επαρκώς την ανιχνευσιμότητα καθώς και την παρακολούθηση των μη σκόπιμων αποδεσμεύσεων στο περιβάλλον και τη χρήση και κατανάλωσή τους σε επεξεργασμένα τρόφιμα και ζωοτροφές·

5. επιπλέον, ζητεί επιμόνως από την Ευρωπαϊκή Επιτροπή και τα κράτη μέλη να επιταχύνουν την πρόοδο στην κατεύθυνση της επίτευξης του στόχου της Κοινότητας για ανάσχεση της απώλειας βιοποικιλότητας, μεταξύ άλλων με ενσωμάτωση των στόχων της CBD στην αναπτυξιακή πολιτική και πολιτική βοήθειας της ΕΕ, ιδίως στα επικείμενα έγγραφα στρατηγικής χωρών και περιφερειών της ΕΕ και με δραστική βελτίωση της εφαρμογής των οδηγιών της ΕΕ περί οικοτόπων [2] και πτηνών [3] και του συναφούς δικτύου Natura 2000·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στα Συμβαλλόμενα Μέρη της CBD και του BSP.

[1] Κείμενα που εγκρίθηκαν, P6_TA(2005)0300.

[2] Οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (EE L 206 της 22.7.1992, σ. 7).

[3] Οδηγία 79/409/ΕΟΚ του Συμβουλίου, της 2ας Απριλίου 1979, περί της διατηρήσεως των αγρίων πτηνών (ΕΕ L 103 της 25.4.1979, σ. 1).

--------------------------------------------------